Great Scott! Lego laver vildt Delorean-sæt

Den kommer som elbil senere i år, men allerede til april lancerer Lego et Delorean byggesæt, baseret på udgaven fra Tilbage Til Fremtiden trilogien. Og sikke et sæt. Ikke alene ser Legobilen temmelig naturtro ud, der medfølger også props fra filmene i form af hoverboard, nummerplader og plutoniumkerner. Og så naturligvis både Marty McFly og Doc Brown som minifigurer.

Tilbage Til Fremtiden-sættet består af ikke færre end 1.872 klodser. I samlet tilstand knejser den ombyggede Delorean DMC med dimensioner på 355 x 190 x 110 millimeter. Det er i virkeligheden et tre-i-en sæt, da man selv bestemmer, hvilken udgave af bilen, man vil bygge.

Lego har skabt sættet i samarbejde med filmselskabet Universal Pictures. Bob Gale, der var medforfatter på trilogien, er ikke overraskende meget begejstret for sættet:

“Universal, Amblin Entertainment og Tilbage Til Fremtiden-filmskaberne er glade for at have samarbejdet med Lego i skabelsen af dette fantastiske sæt. I filmen brugte Doc Brown næsten 30 år og hele sin familieformue på at bygge sin Time Machine. Heldigvis vil du være i stand til at bygge denne model på væsentligt kortere tid og med langt færre omkostninger. Selvom din færdige version ikke vil være i stand til at rejse gennem tiden!”

De tre udgaver, man kan bygge. En fra hver af de tre film.

For at fejre lanceringen har Lego skabt en ny animeret kortfilm, Brick to the Future. I filmen rejser McFly og Doc igen gennem tiden for at prøve at reparere tidsmaskinen. Filmen kan ses på lego.com/bttf.

Selve sættet rammer butikkerne den 1. april og har en pris på 1.299 kroner. Det kan også bestilles på Legos hjemmeside.

Det er hermed skrevet på min ønskeseddel. Her er flere billeder af Tilbage Til Fremtiden-sættet:

Great Scott! Lego laver vildt Delorean-sæt